Ehdotus NEUVOSTON PÄÄTÖKSEKSI,

tehty . . . päivänä . . . kuuta,

assosiaationeuvostossa vahvistettavasta yhteisön kannasta Bulgarian osallistumiseen kulttuurialalla toteutettaviin yhteisön ohjelmiin (98/C 182/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 128 artiklan 3 kohdan yhdessä 228 artiklan 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Euroopan yhteisöjen ja niiden jäsenvaltioiden sekä Bulgarian tasavallan assosioinnista tehdyn Eurooppa-sopimuksen lisäpöytäkirja tuli voimaan 1 päivänä elokuuta 1996,

lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti kulttuurialalla, ja 2 artiklan mukaisesti assosiaationeuvosto päättää Bulgarian 1 artiklassa tarkoitettuihin toimiin osallistumisen ehdoista,

taide- ja kulttuuritoimintaa koskevasta Euroopan laajuisesta tukiohjelmasta (jäljempänä `Kaleidoskooppi`) 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY (1) ja erityisesti sen 4 artiklassa, kirjan ja lukemisen alaa koskevasta kääntämisen kattavasta tukiohjelmasta (jäljempänä `Ariane`) 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY (2) ja erityisesti sen 4 artiklassa sekä kulttuuriperintöä koskevasta yhteisön toimintaohjelmasta (jäljempänä `Rafael`) 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY (3) ja erityisesti sen 6 artiklassa säädetään, että Keski- ja Itä-Euroopan assosioituneet maat voivat osallistua näihin ohjelmiin assosiaatiosopimusten yhteisön ohjelmiin osallistumista koskevien lisäpöytäkirjojen edellytysten mukaisesti,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Bulgarian Eurooppa-sopimuksella perustetussa assosiaationeuvostossa vahvistettava yhteisön kanta, joka koskee Bulgarian osallistumista yhteisön kulttuuria koskeviin ohjelmiin, on esitetty liitteenä olevassa assosiaationeuvoston päätösluonnoksessa.

Tehty . . .

Neuvoston puolesta

. . .

(1) EYVL L 99, 20.4.1996, s. 20.

(2) EYVL L 291, 24.10.1997, s. 26.

(3) EYVL L 305, 8.11.1997, s. 31.

Luonnos EY:n JA BULGARIAN ASSOSIAATIONEUVOSTON PÄÄTÖS N:o . . ./. ., tehty . . . päivänä . . . kuuta, Bulgarialle asetettavista ehdoista kulttuurialalla toteutettaviin yhteisön ohjelmiin osallistumiseksi

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Bulgarian välisestä assosiaatiosta tehdyn Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Bulgarian tasavallan assosioinnista tehdyn Eurooppa-sopimuksen lisäpöytäkirjan Bulgarian osallistumisesta yhteisön ohjelmiin (2) ja erityisesti sen 1 ja 2 artiklan,

sekä katsoo, että

lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin ja muihin yhteisön toimiin erityisesti kulttuurialalla, ja

lisäpöytäkirjan 2 artiklan mukaisesti assosiaationeuvosto päättää ehdoista, jotka koskevat Bulgarian osallistumista 1 artiklassa tarkoitettuun toimintaan,

ON PÄÄTTÄNYT SEURAAVAA:

1 artikla

Bulgaria osallistuu Euroopan yhteisön Kaleidoskooppi-, Ariane- ja Rafael-ohjelmiin liitteissä I ja II olevien ehtojen mukaisesti; kyseiset liitteet ovat olennainen osa tätä päätöstä.

2 artikla

Tätä päätöstä sovelletaan ohjelmien keston ajan.

3 artikla

Tämä päätös tulee voimaan sen hyväksymistä seuraavan kuukauden ensimmäisenä päivänä.

Tehty . . .

Assosiaationeuvoston puolesta

Puheenjohtaja

. . .

(1) EYVL L 358, 31.12.1994.

(2) EYVL L 317, 30.12.1995.

LIITE I

EHDOT BULGARIAN OSALLISTUMISELLE KALEIDOSKOOPPI-, ARIANE- JA RAFAEL-OHJELMIIN

1. Bulgaria osallistuu kaikkiin Kaleidoskooppi-, Ariane- ja Rafael-ohjelmien, jäljempänä `ohjelmat`, toimiin taide- ja kulttuuritoimintaa koskevasta Euroopan laajuisesta tukiohjelmasta (jäljempänä `Kaleidoskooppi`) 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY, kirjan ja lukemisen alaa koskevasta kääntämisen kattavasta tukiohjelmasta (jäljempänä `Ariane`) 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY sekä kulttuuriperintöä koskevasta yhteisön toimintaohjelmasta (jäljempänä `Rafael`) 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY vahvistettujen tavoitteiden, perusteiden, menettelyjen ja määräaikojen mukaisesti, ellei tässä päätöksessä toisin säädetä.

2. Osallistumisedellytykset täyttävien bulgarialaisten laitosten, järjestöjen ja yksityishenkilöiden hakemusten tekemiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin.

3. Bulgarian ehdottamiin monikansallisiin hankkeisiin ja toimiin on otettava vähimmäismäärä kumppaneita yhteisön jäsenvaltioista ohjelmien yhteisöllisen ulottuvuuden varmistamiseksi. Tästä vähimmäismäärästä päätetään ohjelmien toteuttamisen yhteydessä ottaen huomioon toimien luonne, yksittäisten hankkeiden osanottajien määrä ja ohjelmiin osallistuvien maiden määrä.

4. Bulgaria maksaa vuosittain Euroopan yhteisöjen yleiseen talousarvioon rahoitusosuuden kattaakseen sen ohjelmiin osallistumisesta aiheutuvat kustannukset (katso liite II). Assosiaatiokomitea voi tarvittaessa mukauttaa tätä rahoitusosuutta.

5. Yhteisön jäsenvaltiot ja Bulgaria tekevät voimassa olevien säännösten rajoissa kaikkensa helpottaakseen edellytykset täyttävien henkilöiden vapaata liikkuvuutta ja oleskelua Bulgariassa ja yhteisön jäsenvaltioissa tämän päätöksen soveltamisalaan kuuluviin ohjelmiin osallistumiseksi.

6. Euroopan yhteisöjen komissio ja Bulgaria arvioivat kumppanuuden perusteella jatkuvasti Bulgarian osallistumista ohjelmiin, sanotun kuitenkaan rajoittamatta komission ja yhteisön tilintarkastustuomioistuimen sellaisten tehtävien hoitoa, jotka koskevat ohjelmien arviointia Kaleidoskooppi-, Ariane- ja Rafael-ohjelmista tehtyjen päätösten (8 ja 10 artiklan) nojalla. Bulgaria antaa tarvittavat kertomukset komissiolle ja osallistuu yhteisön siinä yhteydessä määräämiin muihin erityistoimiin.

7. Bulgaria kutsutaan kaikkiin ennen ohjelmakomiteoiden säännöllisiä kokouksia pidettäviin koordinointikokouksiin, joissa käsitellään tämän päätöksen täytäntöönpanoa koskevia kysymyksiä, sanotun kuitenkaan rajoittamatta Kaleidoskooppi-ohjelmasta tehdyn päätöksen 5 artiklassa, Ariane-ohjelmasta tehdyn päätöksen 5 artiklassa ja Rafael-ohjelmasta tehdyn päätöksen 7 artiklassa tarkoitettuja menettelyjä. Komissio ilmoittaa Bulgarialle kyseisten säännöllisten kokousten tuloksista.

8. Hakemusmenettelyssä, sopimuksissa, annettavissa kertomuksissa ja muissa ohjelmien hallinnollisissa järjestelyissä käytettävän kielen on oltava jokin yhteisön virallisista kielistä.

LIITE II

BULGARIAN RAHOITUSOSUUS KALEIDOSKOOPPI-, ARIANE- JA RAFAEL-OHJELMISSA

1. Bulgarian rahoitusosuus kattaa:

- ohjelmista myönnettävän taloudellisen tuen bulgarialaisille osallistujille,

- ohjelmien hallinnolliset lisäkustannukset, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta ohjelmiin.

2. Kunakin varainhoitovuonna bulgarialaisten edunsaajien ohjelmista saamien tukien tai muiden taloudellisten avustusten yhteismäärä ei saa olla suurempi kuin Bulgarian maksama rahoitusosuus sen jälkeen, kun hallinnollisluonteiset lisäkustannukset on vähennetty.

Jos Bulgarian Euroopan yhteisöjen yleiseen talousarvioon maksama rahoitusosuus hallinnollisluonteisten lisäkustannusten vähentämisen jälkeen on suurempi kuin bulgarialaisten edunsaajien ohjelmista saamien tukien tai muiden taloudellisten avustusten yhteismäärä, komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelmien päättyessä, vastaava määrä maksetaan takaisin Bulgarialle.

3. Kaleidoskooppi

Bulgarian vuosittainen rahoitusosuus on 59 131 ecua vuodesta 1998. Tästä määrästä 4 140 ecua on tarkoitettu käytettäväksi sellaisten hallinnollisluonteisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta siihen.

4. Ariane

Bulgarian vuosittainen rahoitusosuus on 23 768 ecua vuodesta 1998. Tästä määrästä 1 140 ecua on tarkoitettu käytettäväksi sellaisten hallinnollisluonteisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta siihen.

5. Rafael

Bulgarian vuosittainen rahoitusosuus on 61 450 ecua vuodesta 1998. Tästä määrästä 4 300 ecua on tarkoitettu käytettäväksi sellaisten hallinnollisluonteisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Bulgarian osallistumisesta siihen.

6. Yhteisöjen yleiseen talousarvioon sovellettavia varainhoitoasetuksia sovelletaan erityisesti Bulgarian rahoitusosuuden hallintaan.

Tämän päätöksen tultua voimaan ja kunkin seuraavan vuoden alussa komissio pyytää Bulgariaa maksamaan sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina, ja se maksetaan komission ecumääräiselle pankkitilille.

Bulgaria maksaa rahoitusosuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos rahoitusosuuden maksu viivästyy, Bulgaria maksaa korkoa maksamattomasta määrästä eräpäivästä alkaen. Korkona käytetään eräpäivän kuukautena voimassa olevaa Euroopan raha-asiain yhteistyörahaston ecumääräisiin toimiinsa soveltamaa korkoa korotettuna 1,5 prosenttiyksiköllä.

7. Bulgaria maksaa 3, 4 ja 5 kohdassa tarkoitetut hallinnollisluonteiset lisäkustannukset kansallisesta talousarviostaan.

8. Bulgaria maksaa ohjelmaan osallistumisestaan aiheutuvista jäljellä olevista kustannuksista seuraavasti:

8.1 Kaleidoskooppi

Vuonna 1998 0 ecua kansallisesta talousarviostaan ja 54 991 ecua PHARE-määrärahoistaan.

8.2 Ariane

Vuonna 1998 0 ecua kansallisesta talousarviostaan ja 22 628 ecua PHARE-määrärahoistaan.

8.3 Rafael

Vuonna 1998 0 ecua kansallisesta talousarviostaan ja 57 150 ecua PHARE-määrärahoistaan.

Vuonna 1999 4 572 ecua kansallisesta talousarviostaan ja 52 578 ecua PHARE-määrärahoistaan.

Vuonna 2000 14 287,5 ecua kansallisesta talousarviostaan ja 42 862,5 ecua PHARE-määrärahoistaan.

8.4. PHARE-ohjelmasta myönnettyihin varoihin sovelletaan PHARE-ohjelman tavanomaisia ohjelmointimenettelyjä.